b'\n_START_ARTICLE_\nOpatija Tintern\n_START_SECTION_\nUstanovitev\n_START_PARAGRAPH_\nWalter de Clare iz mogo\xc4\x8dne dru\xc5\xbeine Clare je bil prvi bratranec Williama Giffarda, winchesterskega \xc5\xa1kofa, ki je vpeljal prvo kolonijo cistercijancev v opatijo Waverley v okro\xc5\xbeju Surrey leta 1128. Menihi so v Tintern pri\xc5\xa1li iz h\xc4\x8derinske hi\xc5\xa1e Citeaux, L\'Aum\xc3\xb4ne Abbey, v \xc5\xa1kofiji Chartres v Franciji.  V tistem \xc4\x8dasu sta bili v Tinternu ustanovljeni dve h\xc4\x8derinski hi\xc5\xa1i, Kingswood v Gloucestershiru (1139) in Tintern Parva, zahodno od Wexforda v jugovzhodni Irski (1203)._NEWLINE_Cistercijanski menihi (ali beli menihi), ki so \xc5\xbeiveli v Tinternu, so \xc5\xbeiveli po pravilih svetega Benedikta. Carta Caritatis (Listina o ljubezni) vsebuje osnovna na\xc4\x8dela  poslu\xc5\xa1nosti, rev\xc5\xa1\xc4\x8dine, \xc4\x8distosti, ti\xc5\xa1ine, molitev in delo. S tem neprijaznim na\xc4\x8dinom \xc5\xbeivljenja so bili cistercijanci eden najuspe\xc5\xa1nej\xc5\xa1ih redov v 12. in 13. stoletju. Posesti opatije so bile razdeljene v kmetijske enote ali granges, na katerih so doma\xc4\x8dini delali in opravljali storitve, na primer kova\xc4\x8dije za opatijo. Precej zemlji\xc5\xa1\xc4\x8d na obeh straneh reke Wye je bilo podarjenih opatiji.\n_START_SECTION_\nRazvoj stavb\n_START_PARAGRAPH_\nDana\xc5\xa1nji ostanki Tinterna so me\xc5\xa1anica objektov, ki zajema 400-letno obdobje med 1136 in 1536. Zelo malo je ostalo od prvih stavb; nekaj delov fasade je vklju\xc4\x8denih v poznej\xc5\xa1e stavbe, dve vgradni omari za knjige na vzhodu samostana sta iz tega obdobja. Cerkev je bila takrat manj\xc5\xa1a od sedanje stavbe in nekoliko bolj na severu._NEWLINE_V 13. stoletju je bil samostan ve\xc4\x8dinoma obnovljen; prvi samostan in doma\xc4\x8dije, nato pa na koncu med letoma 1269 in 1301 velika cerkev. Prva ma\xc5\xa1a v obnovljenem prezbiteriju je bila leta 1288, stavba je bila posve\xc4\x8dena leta 1301, \xc4\x8deprav so se gradbena dela nadaljevala \xc5\xa1e ve\xc4\x8d desetletij.  Roger Bigod, 5. grof Norfol\xc5\xa1ki, takratni lord Chepstow, je bil velikodu\xc5\xa1en dobrotnik; njegov monumentalni prispevek je bila obnova cerkve. Opatija je dala v zahvalo v steklo na vzhodno okno vdelati njegov grb._NEWLINE_Danes je vidna velika samostanska cerkev. Bila je triladijska s tlorisom v obliki kri\xc5\xbea, imela je dve kapeli v vsaki pre\xc4\x8dni ladji in prezbiteriju. Angle\xc5\xa1ka gotika 14. stoletja (decorated style) je arhitekturni slog tistega \xc4\x8dasa. Opatija je bila zgrajena iz old red pe\xc5\xa1\xc4\x8denjaka, barve se spreminjajo od vijoli\xc4\x8dne v rumenorjavo in sivo. Njena skupna dol\xc5\xbeina od vzhoda do zahoda je 228 metrov, medtem ko je transept dolg 150 metrov. _NEWLINE_Leta 1326 je kralj Edvard II. ostal v opatiji Tintern dve no\xc4\x8di. Leta 1349 je \xc4\x8drna smrt zajela dr\xc5\xbeavo in je postalo nemogo\xc4\x8de, da bi pritegnili novince za lai\xc4\x8dno bratstvo. Spremembe na\xc4\x8dina kmetovanja z najemniki, ne pa da bi delali lai\xc4\x8dni bratje, ka\xc5\xbeejo, da je Tintern  delovala malo \xc4\x8dasa. V za\xc4\x8detku 15. stoletja je opatiji primanjkovalo denarja deloma zaradi vali\xc5\xbeanske vstaje pod vodstvom Owaina Glynd\xc5\xb5ra proti angle\xc5\xa1kim kraljem, ko so opatijske posesti uni\xc4\x8dili vali\xc5\xbeanski uporniki. Opatiji najbli\xc5\xbeji bitka je bila na hribu Craig y D\xc3\xb6rth v bli\xc5\xbeini Monmoutha, med vasema Trellech in Mitchel Troy.\n_START_SECTION_\nUkinitev in propad\n_START_PARAGRAPH_\nMed vladanjem kralja Henrika VIII. je razpustitev samostanov kon\xc4\x8dala meni\xc5\xa1ko \xc5\xbeivljenje v Angliji, Walesu in na Irskem. 3. septembra 1536 je opat Wyche predal opatijo in vsa njena posestva kraljevim predstavnikom in kon\xc4\x8dan je bil na\xc4\x8din \xc5\xbeivljenja, ki je trajal 400 let. Dragocenosti iz opatije so bile poslane v kraljeve zakladnice in opat Wyche se je upokojil. Stavba je bila dodeljena takratnemu gospodarju Chepstowa, Henryju Somersetu, 2. grofu Worcesterskemu. Svinec s strehe je bil prodan in stavba je za\xc4\x8dela razpadati._NEWLINE_V naslednjih dveh stoletjih se je pokazalo malo ali ni\xc4\x8d zanimanja za njeno zgodovino. V 17. in 18. stoletju so ru\xc5\xa1evine naseljevali delavci iz lokalnih delavnic \xc5\xbeice. V sredini 18. stoletja je postalo modno obiskovanje "divjih" delov dr\xc5\xbeave. Dolina Wye je bila posebej znana po romanti\xc4\x8dnih in slikovitih pogledih in z br\xc5\xa1ljanom obra\xc5\xa1\xc4\x8den samostan so za\xc4\x8deli obiskovati turisti. Prvi odtisi opatije so iz serije gravur zgodovinskih spomenikov iz leta 1732, ki sta jih izdelala Samuel in Nathaniel Buck.  Po objavi knjige Observations on the River Wye  \xc4\x8dastitega Williama Gilpina po njegovi turneji leta 1770 se je \xc5\xa1tevilo obiskovalcev mo\xc4\x8dno pove\xc4\x8dalo, kar dokazujejo \xc5\xa1tevilni pesni\xc5\xa1ki opisi, krajinske slike in grafike.\n_START_SECTION_\nIndustrija in dostop\n_START_PARAGRAPH_\nObmo\xc4\x8dje v bli\xc5\xbeini opatije je postalo industrializirano sredi 16. stoletja z ustanovitvijo prvih delavnic za izdelavo \xc5\xbeice dru\xc5\xbebe Mineral and Battery Works in poznej\xc5\xa1o \xc5\xa1iritvijo tovarn in pe\xc4\x8di po dolini Angidy. Oglje je bilo pripravljeno v gozdu, poleg tega je bila na pobo\xc4\x8dju nad opatijo pridobljena surovina za izdelavo apna v pe\xc4\x8deh, ki so stalno delovale pribli\xc5\xbeno dve stoletji.  Obmo\xc4\x8dje je bilo zato precej onesna\xc5\xbeeno in ru\xc5\xa1evine naseljene z lokalnimi delavci. _NEWLINE_Do 19. stoletja so bile lokalne ceste grobe in nevarne, najla\xc5\xbeji dostop je bil z ladjo. \xc5\xa0ele leta 1829 je bila v dolini Wye zgrajena nova cesta z zapornico, ki je presekala opatijo.  Leta 1876 je bila odprta Wye Valley Railway s postajo v Tinternu. \xc4\x8ceprav je proga pre\xc4\x8dkala reko do vasi, je bil odcep zgrajen do delavnic za izdelavo \xc5\xbeice in most je oviral pogled na opatijo s ceste s severa.\n_START_SECTION_\nDedi\xc5\xa1\xc4\x8dina\n_START_PARAGRAPH_\nV 19. stoletju je uni\xc4\x8dena opatija postala pomembna za raziskovalce, bilo je ve\xc4\x8d arhitekturnih in arheolo\xc5\xa1kih raziskav. Leta 1901 je opatijo kupila krona vojvode Beauforta za 15.000 \xc2\xa3. Dobila je status spomenika dr\xc5\xbeavnega pomena in za\xc4\x8dela so se popravila in vzdr\xc5\xbeevalna dela. Leta 1914 je bil urad za dela odgovoren za ru\xc5\xa1evine in za\xc4\x8deli so se tudi velika popravila struktur in delne rekonstrukcije \xe2\x80\x93 br\xc5\xa1ljan, ki je pri prvih turistih veljal za tako romanti\xc4\x8dnega, je bil odstranjen. Leta 1984 je Cadw prevzel odgovornost za obmo\xc4\x8dje, ki je 29. septembra 2000 dobilo status I. stopnje. _NEWLINE_Opatija je bila leta 1969 prizori\xc5\xa1\xc4\x8de v videospotu glasbene skupine Flirtations Nothing But A Heartache in leta 1988 videoskupine Iron Maiden Can I Play with Madness.'